KIRJALLINEN KYSYMYS E-0161/98 komissiolle esittäjä(t): Mary Banotti (PPE) (2. helmikuuta 1998)

Aihe: Gazan Eurooppa-sairaala

Voiko komissio ilmoittaa minulle, miten paljon EU on yhteensä investoinut Gazan Eurooppa-sairaalaan?

Voiko komissio ilmoittaa minulle, milloin kansainvälinen johtoryhmä saapuu alueelle?

Milloin sairaala saavuttaa täyden operatiivisen tason ja miten komissio suhtautuu kehitysmaissa toteutettavien laajojen infrastruktuurihankkeiden uusiutuviin kustannuksiin?

Komission jäsenen Manuel Marinin komission puolesta antama vastaus (16. maaliskuuta 1998)

Vuonna 1990 päätettiin, että Yhdistyneiden Kansakuntien Palestiinan pakolaisten avustus- ja työjärjestö (UNRWA) rakentaa sairaalan yhteisön taloudellisella tuella. Hankkeen tavoitteena oli saada Gazan alueelle, joka oli tuolloin Israelin miehittämänä, uudenaikainen yleissairaala täydentämään olemasssa olevia sairaanhoitopalveluja, jotka olivat täysin riittämättömät nopeasti kasvavalle väestölle.

Yhteisö sitoutui antamaan vuonna 1990 yhden miljoon ecun suuruisen summan, jotta UNRWA pääsisi aloittamaan sairaalan rakentamisen. Seuraavana vuonna sitouduttiin antamaan vielä 12 miljoonaa ecua olemassa olevan kustannusarvion perusteella rakennustyön loppuun saattamiseksi.

Poliittisen tilanteen takia ja erityisesti Israelin määräämän Intifada- ja sulkemispolitiikan takia hankkeen täytäntöönpano on viivästynyt huomattavasti. Sairaalan suunnitteluun tarvittiin lisäksi joitain parannuksia terveystarpeiden muuttuvien määritelmien takia, jotka liittyivät läheisesti Israeliin pääsyyn ja maasta poistumiseen. Kaikki tämä aiheutti kustannusten ja aikataulun ylittämisen. Tämän vuoksi UNRWA pyysi lahjoittajia antamaan sairaalalle lisärahoitusta. Vuonna 1995 annettiin 7,5 miljoonaa ecua sairaalan rakentamisen loppuun saattamiseksi.

UNRWAn pyydettyä vuonna 1996 20 miljoonaa ecua lisää komissio aloitti tutkimuksen, joka päätyi siihen, että vaikka rakentaminen oli 98 prosenttisesti valmis, tarvittiin sekä huomattavia muutoksia että lisää varusteita ja tarvikkeita ennen kuin sairaala voisi ottaa vastaan potilaita. Tämän vuoksi yhteisö sitoutui myöntämään vuonna 1996 neljä miljoonaa ecua sairaalan fyysiseen muutokseen. Vuonna 1997 sitouduttiin myöntämään vielä 5,2 miljoonaa ecua varusteiden ja tarvikkeiden hankkimiseksi. Kummankin hankkeen täytäntöönpano alkaa heti, kun kansainvälinen johtoryhmä aloittaa työnsä.

UNRWAn ja komission 12 päivänä lokakuuta 1997 allekirjoittaman sopimuksen ehdoissa määrätään kansainvälisen johtoryhmän valitsemisesta ja perustamisesta. Komissio tekee johtoryhmän kanssa sopimuksen, josta tehdään pian tarjouskilpailu. On vaikea ennakoida sitä päivämäärää, jolloin johtoryhmä perustetaan, mutta se tapahtunee keväällä 1998.

Sairaalan odotetaan olevan valmis vuoden 1999 puoliväliin mennessä (tämä riippuu siitä, milloin kansainvälinen johtoryhmä aloittaa toimintansa). Sopimuksen ehtojen mukaan sairaalasta tulee palestiinalaishallinnon terveysministeriön laitos ja erottamaton osa Palestiinan terveydenhoitojärjestelmää sitten, kun toimeksianto on loppuun suoritettu. Terveysministeriöllä on sairaalan omistusoikeus ja vastuu sen politiikasta. Sillä on vastuu kaikista varoista, vakuutuksista ja korvauksista sekä tulevista sairaalan vastuista ja sitoumuksista. Palestiinalaishallinto on jo myöntänyt sairaalalle erillisen oikeushenkilön aseman, jolla on oma talousarvionsa ja palkkaluokituksensa.

Komission yleisenä politiikkana tässä kysymyksessä on, että toistuville kustannuksille ei myönnetä avustusta. Komissio voi kuitenkin tietyissä rajatapauksissa rahoittaa toistuvia kustannuksia enintään kolmen vuoden ajan. Palestiinalaisille annettavan avustuksen osalta, joka on erityistapaus, komissio on tilintarkastustuomioistuimen ehdotuksen mukaisesti ehdottanut muutosta ((KOM (97) 552 lopullinen. )) rahoitus- ja teknisestä yhteistyöstä miehitettyjen alueiden kanssa 11 päivänä heinäkuuta 1994 annettuun neuvoston asetukseen (EY) N:o 1734/94 ((EYVL L 182, 16.7.1994. )), joka on nyt keskusteltavana parlamentissa ja neuvostossa, ja joka mahdollistaisi komission tuen palestiinalaishallinnon toistuville kustannuksille tietyissä olosuhteissa. Palestiinalaishallinnon hyvin erityinen poliittinen ja hallinnollinen tilanne ja kyseinen alue yleensä on tehnyt tämän välttämättömäksi.

Euroopan Gazan sairaalan erityistapauksessa komissio katsoo, että kun otetaan huomioon sen tähän asti sairaalan rakentamiseksi ja sen loppuun saattamiseksi tekemät merkittävät rahoitusponnistelut, toistuvia kustannuksia ei rahoiteta siitä alkaen, kun sairaala luovutetaan palestiinalaishallinnolle.